ΑΝΑΚΟΙΝΩΣΗ ΣΙΕΛ

Τουλάχιστον προσχηματική θα μπορούσε να χαρακτηρίσει κάποιος τη στάση της κ. Κεραμέως, η οποία 24 ώρες πριν από την κατάθεση του νομοσχεδίου για την ιδιωτική εκπαίδευση, καλεί σε διάλογο την Ομοσπονδία.

Με ένα επικοινωνιακό τέχνασμα αποφάσισε να προβάλει τα δημοκρατικά της αντανακλαστικά και να προσκαλέσει σε διάλογο τους ενδιαφερόμενους. Κατ’επίφαση, όμως, δημοκρατικά και κατ’επίφαση διάλογο.

Γιατί δεν έχει νόημα ο όρος «διάλογος», όταν ουδεμία ενημέρωση υπάρχει για το περιεχόμενο του-υπό κατάθεση-νομοσχεδίου.

Γιατί δεν έχει νόημα ο όρος «διάλογος», όταν  καλείς κάποιον 24 ώρες πριν την κατάθεση ενός νομοσχεδίου που αφορά το μέλλον της ιδιωτικής εκπαίδευσης και του χώρου της Παιδείας γενικότερα. Μάλλον ως χρονικό ενός προαναγγελθέντος θανάτου ακούγεται, παρά ως πρόσκληση.

Έχοντας πικρή πείρα οι ιδιωτικοί εκπαιδευτικοί από την στάση που τήρησε ο –κομματικά- προκάτοχός της κ. Αρβανιτόπουλος, ο οποίος επέλεξε να έχει ως προνομιακούς συνομιλητές του τους ιδιοκτήτες, και από κοινού να χαράζουν την πορεία στα ζητήματα της ιδιωτικής εκπαίδευσης, καλούμε την κ. Κεραμέως να γνωστοποιήσει άμεσα τα βασικά σημεία του νομοσχεδίου. Έστω και 24 ώρες πριν αυτό κατατεθεί, προκειμένου η Ομοσπονδία να έχει τη δυνατότητα να τοποθετηθεί επ’ αυτού.

Σε οποιαδήποτε άλλη περίπτωση, θα επιβεβαιώσει τους φόβους χιλιάδων εκπαιδευτικών για σφαγιαστική ρύθμιση και για επιστροφή στο πιο σκοτεινό παρελθόν της ιδιωτικής εκπαίδευσης.

Ως ΣΙΕΛ δηλώνουμε ότι είμαστε δίπλα στην Ομοσπονδία και στους συναδέλφους μας.

Καλούμε τους ιδιωτικούς εκπαιδευτικούς σε εγρήγορση. Οι μέρες είναι κρίσιμες και οι εξελίξεις ραγδαίες.

Ο ΠΡΟΕΔΡΟΣ Η ΓΕΝ. ΓΡΑΜΜΑΤΕΑΣ

ΑΛΕΚΟΣ ΓΟΥΛΑΣ ΚΑΤΕΡΙΝΑ ΖΑΜΑΡΙΑ